Panayiotou-moordsaak nie vanjaar afgehandelJayde Panayiotou en haar man Christopher. Foto: Facebook Die moordsaak teen Christopher Panayiotou en sy twee medebeskuldigdes sal eers volgende jaar afgehandel word. Regter Dayalin Chetty het die saak Donderdag tot volgende jaar uitgestel weens die onbeskikbaarheid van beide regspanne. Die verhoor sal van 19 April tot 5 Mei en weer van 12 tot 30 Junie in die hooggeregshof in Port Elizabeth voortgaan. Adv. Terry Price, vir die verdediging, het Donderdag nog ŉ aansoek voor die hof gebring om te versoek dat staatsgetuies beskikbaar gestel word vir konsultasie met die verdediging. Chetty het die aansoek geweier. ŉ Verhoor binne ŉ verhoor is tans nog aan die gang, aangesien die hof moet besluit oor die toelaatbaarheid van ŉ video-opname wat tydens ŉ geheime polisieoperasie bekom is en waarin Panayiotou na bewering homself by die moord van sy vrou, Jayde, betrek. Getuies met wie die verdediging wil konsulteer, sluit onder meer in Panayiotou se minnares, Chanelle Coutts, Donovan Vosloo, die man wat na bewering die inligting op Panayiotou se selfone uitgewis het en Wilma van de Bergh, ŉ rekenmeester. Price wil ook die geleentheid hê om met die beweerde middelman in die saak, Luthando Siyoni en sy meisie, Babalwa Breakfast, te praat. “Chanelle Coutts se getuienis is noodsaaklik. Ons sal van haar hoor getuies is gedreig,” het Price gesê. Christopher Panayiotou (heel regs met sy rug na die kamera) en sy twee medebeskuldigdes, Sinethemba Nenembe en Zolani Sibeko in die beskuldigdebank in die hooggeregshof in Port Elizabeth (17 Oktober 2016) Foto: ANA Adv. Marius Stander, die staatsaanklaer, het die aansoek teengestaan en gesê dit is die eerste keer wat die versoek geopper word en hy moet die geleentheid kry om met die staatsgetuies te konsulteer. “Ek is nie in ŉ posisie om te sê watter getuies die staat gaan roep nie. Die staat stel geen van die getuies aan die verdediging beskikbaar nie,” het Stander gesê. “Die staat weet nie eens wat die verdediging vir hierdie getuies wil vra en of dit verband hou met die meriete van die saak, die verhoor binne ŉ verhoor of hul verklarings nie.” Chetty het gesê hy is nie oortuig daarvan dat Panayiotou benadeel sal word as sy regspan nie met die getuies praat nie. Dit het ook Donderdag aan die lig gekom dat Zolani Sibeko, een van die beskuldigdes, beplan om voor die einde van volgende week om borgtog aansoek te doen. Sibeko was die laaste verdagte wat in hegtenis geneem is in verband met Jayde se moord, 15 maande nadat sy vermoor is. Sibeko word glo deur middel van ŉ selfoon buite Jayde se Stellen Glen-woonkompleks geplaas enkele dae voor haar moord. Lees alle vorige berigte oor Christopher Panayiotou op Maroela Media.